Ну а россып жанраў і добрых рэжысёрскіх задум сваіх мастацкіх кіраўнікоў паказалі будучыя педагогі — навучэнцы Лоеўскага, Рэчыцкага, Гомельскага імя Л.С.Выгоцкага педагагічных каледжаў. Асабліва запамінальным нумарам аказаўся “Вясковы малюнак” ансамбля народнай музыкі “Вясёлыя музыкі” Рагачоўскага педагагічнага каледжа. Хлопцы і дзяўчаты ўмела павялі гледача ў мінулае, да традыцый нашых продкаў. Збіраецца вясковая моладзь гуртам у святочны дзень і стварае сабе настрой. Калі няма гармоніка — не бяда! Ці мала ў сельскага жыхара пад рукой інструментаў, з якіх можна атрымаць прыгожае гучанне?! Па пары драўляных лыжак у рукі — і пайшла мелодыя, ды так закруціла ў сваім віхры, што ў ход пайшлі чыгункі на плоце і сякера, галоўнае — умела пастукваць і гучна працягнуць па лязе.